Κολοκυθάκια, μπάμιες και φασολάκια, ψητά και μαγειρευτά
Πρώτα φουρνίζουμε και μετά μαγειρεύουμε αυτό το απολαυστικό, μελωμένο λαδερό με κολοκυθάκια, μπάμιες και φασολάκια! Πιάτο περιωπής!
400 γρ. φρέσκες μπάμιες, καθαρισμένες (ή 250 γρ. κατεψυγμένες), 40 ml ξίδι από κόκκινο κρασί, 2 κρεμμύδια, ψιλοκομμένα, 1 πιπεριά τσίλι, ψιλοκομμένη (αν θέλουμε), 4 φρέσκα κρεμμυδάκια, σε φέτες , 400 γρ. φασολάκια μπαρμπούνια ή άλλα, καθαρισμένα, 200 γρ. κολοκυθάκια μικρά, σε μέτριες φέτες , 700 γρ. φρέσκια ντομάτα, τριμμένη, που σιγοβράζουμε για 20 λεπτά, να μείνει περίπου 500 γρ., 1/2 κουτ. γλυκού ζάχαρη καστανή, 1 σκελίδα σκόρδο, ελαφρά κοπανισμένη, 1/2 μάτσο δυόσμος, ψιλοκομμένος, 1 μάτσο μαϊντανός, ψιλοκομμένος , 100 ml ελαιόλαδο, αλάτι, φρεσκοτριμμένο πιπέρι, ξύσμα από 1/2 λεμόνι, 40 γρ. αμύγδαλα, χοντροκοπανισμένα
Για τα φασολάκια, μπάμιες και κολοκυθάκια, ψητά και μαγειρευτά, αρχικά προθερμαίνουμε τον φούρνο στους 170°C, στη λειτουργία του αέρα. Σε ένα ταψί ρίχνουμε τις μπάμιες και τις ανακατεύουμε με το ξίδι και αλάτι. Τις αραδιάζουμε σε μία στρώση. Σε άλλο ταψάκι ανακατεύουμε τα κολοκυθάκια με 30 ml από το λάδι και αλατοπίπερο. Φουρνίζουμε τα δύο ταψιά και ψήνουμε τις μπάμιες για 25 λεπτά (ανακατεύοντας στο ενδιάμεσο) και τα κολοκυθάκια για 15-20 λεπτά.Σε μια κατσαρόλα ζεσταίνουμε το μισό από το υπόλοιπο λάδι σε μέτρια φωτιά και σοτάρουμε τα κρεμμύδια (φρέσκα και ξερά), το τσίλι, το σκόρδο, με αλατοπίπερο για 10 λεπτά, μέχρι να μαραθούν τα κρεμμύδια. Προσθέτουμε τα φασολάκια και σοτάρουμε για 4-5 λεπτά, μέχρι να μαλακώσουν. Ρίχνουμε τον μαϊντανό, τις μπάμιες και αλατοπίπερο και ανακατεύουμε.Μαγειρεύουμε για 6-8 λεπτά, να μαραθούν τα φασολάκια, προσθέτουμε την ντομάτα και τη ζάχαρη και αφήνουμε να πάρουν μια βράση. Χαμηλώνουμε τη φωτιά και μαγειρεύουμε για 30-35 λεπτά ή μέχρι να γίνουν τα φασολάκια. Αν χρειαστεί, ρίχνουμε λίγο ζεστό νερό.Προσθέτουμε τον δυόσμο, τα κολοκυθάκια, το υπόλοιπο λάδι και το ξύσμα, ανακατεύουμε και αποσύρουμε από τη φωτιά.Σκορπίζουμε τα αμύγδαλα και σερβίρουμε τα κολοκυθάκια, μπάμιες και φασολάκια, ψητά και μαγειρευτά.
Κολοκυθάκια,Λαχανικά,Μπάμιες,Ξηροί καρποί,Vegan,Νηστίσιμα,Χορτοφαγικά